text: বাংলার সময় মাদারীপুরে নির্মাণ শ্রমিকের মৃত্যু, আহত ২
  ২৭-১১-২০২০, ০৯:১৫
  মাদারীপুরে নির্মাণাধীন ছয়তলা ভবনে ব্যবহৃত ক্রেন থেকে পরে এক নির্মাণ শ্রমিকের মৃত্যু হয়েছে। এসময় আহত হয়েছেন আরও দুজন। বৃহস্পতিবার বেলা ১টার দিকে জেলা সদর হাসপাতালের ভেতরে নির্মাণাধীন ভবনে এই দুর্ঘটনা ঘটে।
  ফায়ার সার্ভিস জানায়, বৃহস্পতিবার সকাল থেকে জেলা সদর হাসপাতালের ভেতরে নির্মাণাধীন ছয়তলা ভবনে কাজ করেছে অর্ধশত শ্রমিক। ভবনের কাজের জন্য বহুল উচ্চতাসম্পন্ন একটি ক্রেন ব্যবহার করা হয়। ক্রেনের উপরে উঠে কাজ শুরু করে ফরহাদ নামের এক শ্রমিক।
  এদিকে অন্য শ্রমিকদের মাধ্যমে নিচে পাথর দিয়ে ঢালাই মেশিনে কাজ চলমান ছিল। পরে ছয়তলা থেকে ক্রেন ভেঙে নিচে পড়ে ঢালাই মেশিনের সাথে মাথায় মারাত্মক আহত হয় ফরহাদ। এসময় নিচে থাকা অপর দুই শ্রমিক শুভ ও নয়নও আহত হয়। তাদেরকে প্রথমে উদ্ধার করে মাদারীপুর সদর হাসপাতালে ভর্তি করা হয়েছে। এদের মধ্যে শুভ ও ফরহাদকে উন্নত চিকিৎসার জন্য ফরিদপুর মেডিকেল কলেজ হাসপাতালে পাঠানো হয়েছে। পরে ফরিদপুর থেকে ফরহাদকে ঢাকায় নেয়া হলে রাত ৮টার দিকে মাঝপথে মারা যান তিনি।
  মাদারীপুর সদর হাসপাতালের মেডিকেল অফিসার ইমরানুর রহমান সনেট জানান, ছয়তলা থেকে পড়ার কারণে শরীরের বিভিন্ন স্থান ভেঙে যাওয়ার পাশাপাশি গুরুতর আহত হয়েছেন তিন শ্রমিক। তাদের মধ্যে দুজনের অবস্থা আশঙ্কাজনক।